༄༅། ། དཔལ་ཀྱེའི་རྡོ་རྗེའི་དཀྱིལ་འཁོར་གྱི་བཀྲ་ཤིས་བཞུགས། །
༄༅། ། མཚུངས་མེད་བླ་མ་དཔལ་ལྡན་རྡོ་རྗེ་འཆང་། ། མཐུ་སྟོབས་དབང་ཕྱུག་བླ་མ་བརྒྱུད་པར་བཅས། ། མཚན་ནས་བརྗོད་དམ་ཅུང་ཟད་དྲན་ཡང་རུང་།  ། བཀྲ་ཤིས་འཕེལ་ཕྱིར་རྟག་ཏུ་དྲན་པར་འགྱུར། ། པདྨའི་ལྟེ་བར་བདུད་བཞིའི་སྟེང་ན་བརྗིད། ། ཡོན་ཏན་མཐའ་ཡས་ཡེ་ཤེས་ལྔ་ཡི་དངོས། ། ཧེ་རུ་ཀ་དཔལ་བདག་མེད་རྣལ་འབྱོར་མ།  ། བཀྲ་ཤིས་དེས་ནི་སྐྱེ་རྒུ་བདེ་ལེགས་ཤོག ། སྣ་ཚོགས་པདྨའི་འདབ་མར་བདེ་བར་བཞུགས། ། སྐྱེ་མཆེད་འབྱུང་བ་རྣམ་པར་དག་པའི་དངོས༑ ༑ ཡེ་ཤེས་ཚད་མེད་རང་བཞིན་ལྷ་མོ་བརྒྱད། ། བཀྲ་ཤིས་དེས་ནི་སྐྱེ་རྒུ་བདེ་ལེགས་ཤོག ཁམས་དྲུག་དག་པ་ཡེ་ཤེས་ཆེན་པོའི་སྐུ། ། ལམ་གྱི་བྱང་ཆུབ་སུམ་ཅུ་རྩ་བདུན་ཏེ། ། སྣང་བ་སངས་རྒྱས་ཞིང་གྱུར་གཞལ་ཡས་ཁང་། ། བཀྲ་ཤིས་དེས་ནི་སྐྱེ་རྒུ་བདེ་ལེགས་ཤོག ། ཡན་ལག་རྣམ་དག་ཁྲོ་བོ་ཆེན་པོའི་སྐུ། ། རྡོ་རྗེ་ས་གཞི་ར་བ་བླ་རེ་གུར། ། བདུད་དཔུང་ངེས་འཇོམས་སྲུང་བའི་འཁོར་ལོ་མཆོག ༑བཀྲ་ཤིས་དེས་ནི་སྐྱེ་རྒུ་བདེ་ལེགས་ཤོག ། དག་བྱ་དག་བྱེད་ཕྱིའམ་ནང་ན་བཞུགས། ། ཕྱོགས་སྐྱོང་ཞིང་སྐྱོང་ཀླུ་དང་སྤྲིན་དང་ཤིང་། ། མཆོད་རྟེན་རོ་དང་འདྲེ་དང་མེ་དང་ཆུ། ། ཕྱོགས་བརྒྱད་དག་བྱེད་དེས་ནི་བཀྲ་ཤིས་ཤོག ། བླ་མ་དཀྱིལ་འཁོར་གཙོ་བོ་འཁོར་དང་བཅས། ། སྦྱང་གཞི་དག་བྱེད་ལམ་དང་འབྲས་བུ་མཆོག ༑ བརྗོད་དམ་དེ་དོན་རྟག་ཏུ་དྲན་ཡང་རུང་། ། བཀྲ་ཤིས་འཕེལ་ཕྱིར་རྟག་ཏུ་དྲན་པར་འགྱུར། ། བཀྲ་ཤིས་ཀྱི་ཚིགས་སུ་བཅད་པ་དགེ་བསྙེན་གྲགས་པ་རྒྱལ་མཚན་གྱིས་སྦྱར་བ་རྫོགས་སོ། །  ། །ཨོཾ་ཤྲཱི་བཛྲ་ཧེ་རུ་ཀ་ས་མ་ཡ་མ་ནུ་པཱ་ལ་ཡ། ཧེ་རུ་ཀ་ཏྭེ་ནོ་པ་ཏིཥྠ། དྲྀ་ཌྷཽ་མེ་བྷ་ཝ། སུ་ཏོ་ཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོ་ཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙི་ཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿབྷ་ག་ཝཱན་བཛྲ་ཧེ་རུ་ཀ་མཱ་མེ་མུཉྩ་ཧེ་རུ་ཀོ་བྷ་ཝ། མ་ཧཱ་ས་མ་ཡ་ས་ཏོ་ཨ་ཧཱུྃ་ཕཊ། ། ། །